中國共產黨第八次全國代表大會

中國共產黨第八次全國代表大會於1956年9月15號至27號响北京召開。出席會議嘅正式代表1026人，候補代表86人，代表當時全國1073萬名黨員。59個國家嘅共產黨、工人黨、勞動黨同埋人民革命黨嘅代表團以及國內各民主黨派同無黨派民主人士嘅代表應邀列席大會。

毛澤東致開幕詞，劉少奇作咗政治報告，鄧小平作《關於修改黨的章程的報告》，周恩來作《關於發展國民經濟第二個五年計劃的建議的報告》。大會對社會主義改造基本完成以後國內嘅主要矛盾作出咗科學嘅判斷；確定咗政治、經濟、文化同外交工作嘅一系列方針；提出咗執政黨建設嘅問題，強調要堅持民主集中制同集體領導制度，反對個人崇拜，發展黨內民主，加強黨同群眾嘅聯繫。大會通過嘅《中國共產黨章程》體現咗執政黨嘅特點，強調貫徹執行黨嘅民主集中制原則同群眾路線，規定全國、省、縣級代表大會實行常任制。大會通過咗《關於政治報告的決議》、《中國共產黨章程》同埋《關於發展國民經濟第二個五年計劃的建議》。大會選舉咗由97名委員同73名候補委員組成嘅中央委員會。

一中全會 
中國共產黨第八屆中央委員會第一次全體會議於1956年9月28號晚間响北京舉行，出席嘅有中央委員會委員96人，候補委員70人。會議選舉咗新嘅中央機構。

中央委員會主席：毛澤東
 副主席：劉少奇、周恩來、朱德、陳雲
 中央委員會總書記：鄧小平
 中央政治局委員：毛澤東、劉少奇、周恩來、朱德、陳雲、鄧小平、林彪、林伯渠、董必武、彭真、羅榮桓、陳毅、李富春、彭德懷、劉伯承、賀龍、李先念
 候補委員：烏蘭夫、張聞天、陸定一、陳伯達、康生、薄一波
 中央政治局常務委員會委員：毛澤東、劉少奇、周恩來、朱德、陳雲、鄧小平
 中央書記處書記：鄧小平、彭真、王稼祥、譚震林、譚政、黃克誠、李雪峰
 候補書記：劉瀾濤、楊尚昆、胡喬木
 中央監察委員會委員：王從吾、王維舟、王維綱、帥孟奇、劉格平、劉錫五、劉潤濤、李士英、李楚離、蕭華、吳溉之、高克林、高揚、馬明方、張鼎丞、董必武、錢瑛
 候補委員：王翰、劉其人、李景膺、龔子榮
 書記：董必武
 副書記：劉瀾濤、蕭華、王從吾、錢瑛、劉鍚五

二中全會 
中國共產黨第八屆中央委員會第二次全體會議於1956年11月10號至15號在北京舉行。劉少奇作《目前時局的報告》，談到埃及問題、波蘭問題、匈牙利問題以及黨對呢啲問題所採取嘅政策同應該記住嘅教訓。周恩來作《關於1957年度國民經濟發展計劃和財政預算的控制數字的報告》，報告充分肯定咗成績，指出咗缺點，總結咗經驗教訓；報告明確提出，1957年嘅計劃應當响繼續前進嘅前提下，為基本建設作適當嘅壓縮；合理調整各經濟部門之間嘅比例關係，以適應國家嘅財力同物力嘅可能性。陳雲作《關於糧食和主要副食品問題的報告》。毛澤東作總結發言，同意全會所採取嘅各項方針同措施，並着重傾咗經濟問題、國際形勢問題、整風問題同中美關係問題，號召全體工作人員向主觀主義、宗派主義、官僚主義嘅傾向作鬥爭。

三中全會 
中國共產黨第八屆中央委員會擴大嘅第三次全體會議於1957年9月20號至10月9號响北京舉行。鄧小平作關於《整風運動的報告》同埋會議嘅總結發言，陳雲作《關於改進國家行政管理體制問題和關於農業增產問題的報告》，周恩來作《關於勞動工資和勞保福利問題的報告》。毛澤東响會議結束前作咗題為《做革命的促進派》嘅講話。會議基本通過咗《1956年到1967年全國農業發展綱要》同埋關於工業、商業、財政嘅管理體制同關於勞動工資、勞保福利問題嘅幾項規定草案。呢次會議重點討論咗五個問題：一係關於整風同反右派鬥爭問題，肯定咗大鳴、大放、大辯論、大字報係進行政治戰線同思想戰線上社會主義革命嘅好合適嘅形式；二係關於農業問題；三係關於國家行政管理體制問題；四係關於勞動工資同勞保福利問題；五係關於國內主要矛盾問題。呢次會議對1956年黨中央所採取嘅反冒進嘅若干正確作法再次提出尖銳批評，咁實際上係後來發動「大躍進」嘅開端。

四中全會 
中國共產黨第八屆中央委員會第四次全體會議於1958年5月3號响北京舉行。出席會議嘅除咗中央委員、候補中央委員外，各省、市、自治區黨委第一書記列席會議。

全會討論咗黨嘅「八大」二次會議嘅議程、代表團嘅組成同大會主席團嘅組成。討論咗《中央委員會向八大二次會議的工作報告》同《八大二次會議關於在莫斯科舉行的各國共產黨、工人黨代表大會的決議》等文件。

八大二次會議 
中國共產黨第八屆全國代表大會第二次會議於1958年5月5號至23號响北京舉行。劉少奇代表中共中央作《工作報告》，鄧小平作《關於各國共產黨和工人黨的莫斯科會議的報告》，譚震林作《關於農業發展綱要的說明》。會議通過咗上述報告。會議決議嘅主要內容：一係對中華人民共和國主要矛盾作咗新嘅分析，正式改變咗「八大」一次會議關於國內主要矛盾問題嘅正確提法；二係根據毛澤東嘅倡議制定咗鼓足幹勁、多快好省咁建設社會主義嘅總路線同埋佢嘅基本點；三係提出改進黨作風、加強黨嘅建設，以及改進管理體制同改進國家工作嘅任務。八大二次會議增選王任重等25人為候補中央委員。

五中全會 
中國共產黨第八屆中央委員會第五次全體會議於1958年5月25號响北京舉行。全會增選林彪為中央委員會副主席、中央政治局常委；增選柯慶施、李井泉、譚震林為中央政治局委員；增選李富春、李先念為中央書記處書記。遞補楊獻珍、王恩茂為中央委員。全會重決定創辦出版黨中央理論刊物《紅旗》雜誌，由陳伯達任總編輯。

六中全會 
中國共產黨第八屆中央委員會第六次全體會議於1958年11月28號至12月10號响湖北武昌舉行，出席會議嘅有中央委員84人，候補中央委員82人。中央有關部門負責人同各省、市、自治區黨委第一書記列席咗會議。

毛澤東主持會議並作咗重要講話。鄧小平作咗《關於人民公社若干問題的決議的說明》，李富春作咗《關於一九五九年國民經濟計劃安排的說明》。

全會通過咗由毛澤東主持起草嘅《關於人民公社若干問題的決議》，通過咗《關於改進農村財政貿易管理體制的決議》、《關於1959年國民經濟計劃的決議》 同埋《同意毛澤東同志提出的關於他不作下屆中華人民共和國主席候選人的建議的決定》。

七中全會 
中國共產黨第八屆中央委員會第七次全體會議於1959年4月2號至5號响上海舉行。出席會議嘅中央委員81人，候補中央委員80人。中央各部門負責人同各省、市、自治區黨委第一書記列席咗會議。

毛澤東主持咗呢次會議。全會聽取咗薄一波作嘅《關於第一季度工業生產情況和第二季度的安排的報告》，李先念作咗《關於財貿工作的情況和意見的報告》，鄧小平作咗《關於經濟工作和國家機構的人事配備的說明》，李富春作咗《關於準備提交全國人民代表大會討論的1959年國民經濟計劃主要指標的說明》。

全會討論並通過咗《關於人民公社的十八個問題》、《1959年國民經濟計劃草案》同埋《關於國家機構和人事配備的方案》。全會還討論並決定咗準備向第二屆人大一次會議提出嘅國家機構領導人員候選人嘅提名方案。

全會通過嘅政治局擴大會議制定嘅《關於人民公社的十八個問題》嘅會議紀要，總結咗糾正公社化運動中「左」嘅錯誤嘅成果，對人民公社嘅管理體製作咗一系列原則嘅規定。全會再次批評咗「反冒進」。

八中全會 
中國共產黨第八屆中央委員會第八次全體會議於1959年7月2號至8月16號响江西廬山舉行。出席會議嘅有中央委員75人，候補中央委員74人。中央有關部門同各省、市、自治區黨委第一書記14人列席咗會議。呢次會議嘅議題：一係對彭德懷、黃克誠、張聞天、周小舟等進行批判；二係討論調整1959年經濟計劃指標。毛澤東响會議期間作咗多次講話。

全會通過咗《關於以彭德懷同志為首的反黨集團的錯誤的決議》、《關於撤銷黃克誠同志中央書記處書記的決定》、《為保衛黨的總路線、反對右傾機會主義而鬥爭的決議》、《關於開展增產節約運動的決議》同埋《中國共產黨第八屆中央委員會第八次全體會議公報》。全會決定撤銷彭德懷、黃克誠、張聞天同周小舟4人分別擔任嘅國防部長、總參謀長、中央書記處書記、外交部第一副部長同湖南省委第一書記職務，保留佢哋嘅中央委員、中央候補委員、政治局委員同政治局候補委員職務以觀後效。

九中全會 
中國共產黨第八屆中央委員會第九次全體會議於1961年1月14號至18號响北京舉行。出席會議嘅中央委員83人，候補中央委員87人。中央有關部門同各省、市、自治區黨委嘅其他工作人員23人亦列席咗會議。毛澤東主持咗呢次會議。會議聽取同討論咗李富春作嘅《關於1960年國民經濟計劃執行情況和1961年國民經濟計劃主要指標的報告》、聽取同討論咗鄧小平作嘅《關於1960年11月在莫斯科舉行的各國共產黨和工人黨代表會議的報告》。通過《關於農村整風整社和若干政策問題的討論紀要》。全會正式批准對國民經濟實行「調整、鞏固、充實、提高」八字方針，建議國務院根據呢一個方針，編製1961年國民經濟計劃，交全國人民代表大會審議。全會號召全國集中力量加強農業戰線，貫徹執行國民經濟以農業為基礎，全黨全民大辦農業、大辦糧食嘅方針。全會重批准成立東北、華北、華東、中南、西南、西北六個中央局，代表中央分別加強對各省、市、自治區黨委嘅領導。其中，陶鑄擔任中南局第一書記、宋任窮擔任東北局第一書記、李井泉擔任西南局第一書記、劉瀾濤擔任西北局第一書記、李雪峰擔任華北局第一書記、柯慶施擔任華東局第一書記。

十中全會 
中國共產黨第八屆中央委員會第十次全體會議於1962年9月24號至27號响北京舉行。出席會議嘅有中央委員82人，候補中央委員88人。中央有關部門同各省、市、自治區黨委嘅負責人33人列席咗會議。會議由毛澤東主持。八屆十中全會認為，我國人民當前嘅迫切任務係：貫徹執行毛澤東提出嘅以農業為基礎、以工業為主導嘅發展國民經濟嘅總方針，將發展農業放喺首要地位，正確咁處理工業同農業嘅關係，堅決咁將工業部門嘅工作轉移到以農業為基礎嘅軌道上嚟。八屆十中全會號召全國各民族嘅工人、農民、知識分子、民主黨派、一切愛國人士，更加緊密咁團結起來，响黨中央同毛澤東嘅領導下，更高咁舉起社會主義建設總路線、大躍進、人民公社嘅光輝旗幟，鼓足幹勁，努力增產節約，為爭取明年農業嘅豐收、為爭取國民經濟嘅新發展、為爭取我國社會主義事業嘅新勝利而奮鬥。

全會增選咗中央監察委員會委員21人，候補委員21人。增選陸定一、康生、羅瑞卿為中央書記處書記。撤銷咗黃克誠、譚政嘅中央書記處書記職務。

十一中全會 
中國共產黨第八屆中央委員會第十一次全體會議於1966年8月1號至12號响北京舉行。出席會議嘅有中央委員同候補中央委員141人。列席會議嘅有省、市、自治區黨委同中央有關部門嘅負責同志，中央文革小組全體成員同首都高等學校嘅「革命師生」代表47人。毛澤東於8月5號寫咗《炮打司令部——我的一張大字報》。

8月7號，大字報發表之後，全會立即轉為集中揭發批判劉少奇同鄧小平。

全會通過咗《中國共產黨中央委員會關於無產階級文化大革命的決定》，規定「文化大革命」嘅鬥爭目標係鬥垮「走資本主義道路嘅當權派」，批判「資產階級反動學術權威」，將領導權攞返去到無產階級手中上嚟。進行「文化大革命」嘅方法係運用「四大」。

全會討論同批准咗1962年9月八屆十中全會以嚟中央政治局關於國內、國際問題嘅重大決策同重大措施。

8月12號，根據毛澤東嘅提議改組咗中央領導機構，選舉毛澤東任主席，林彪任副主席，選舉毛澤東、林彪、周恩來、陶鑄、陳伯達、鄧小平、康生、劉少奇、朱德、李富春、陳雲為中央政治局常委；補選陶鑄、陳伯達、康生、徐向前、聶榮臻、葉劍英為中央政治局委員；李雪峰、謝富治、宋任窮為政治局候補委員；補選謝富治、劉寧一為中央書記處書記；決定撤銷彭真、羅瑞卿、陸定一嘅中央書記處書記同楊尚昆嘅候補書記職務。另外增補候補中央委員楊得志、韋國清、羅貴波、張經武、謝覺哉、葉飛為中央委員。全會選出嘅中央政治局常委，未按得票多少排列名次，林彪名列第二位，實際上成為毛澤東嘅副手同接班人。全會冇重新選舉中共中央主席同副主席，但係以後只有林彪被稱為副主席，劉少奇、周恩來、朱德、陳雲原來嘅副主席職務唔再提及，實際上係取消嘞。

八屆十一中全會對於「文化大革命」嘅全面發動係一次關鍵性嘅會議。會後，中央政治局同中央書記處嘅好大部分權力，逐漸為中央文化革命小組所掌握。

十二中全會 
中國共產黨第八屆中央委員會擴大嘅第十二次全體會議於1968年10月13號至31號响北京舉行。呢次全會係响極唔正常嘅情況下召開嘅。好多中央委員被剝奪咗出席會議嘅權利，原97名中央委員除去世10人之外，只有40人到會，唔夠半數。加上會議嘅第一日從到會嘅19名候補中央委員中挑選嘅10名遞補為中央委員，先使到出席會議嘅中央委員人數剛剛超過半數。出席會議嘅重有中央文革小組全體成員，軍委辦事組成員，各省、市、自治區革命委員會同各大軍區嘅主要負責人，中央直屬機關人員共74人。

毛澤東主持會議並發表講話。會議批准咗江青、康生、謝富治等人寫成嘅《關於叛徒、內奸、工賊劉少奇罪行的審查報告》，決定將劉少奇永遠開除出黨，撤銷其黨內外嘅一切職務。全會通過咗召開黨嘅第九次全國代表大會嘅決定，同埋《關於九大代表產生的決定》；通過咗關於《中國共產黨章程》嘅決定。會議重通過咗候補中央委員遞補為中央委員嘅人員名單：黃永勝、許世友、陳錫聯、張達志、韓先楚、潘復生、劉建勛、劉子厚、吳德、李大章。

中國共產黨全國代表大會